**PREOBRAŽENJE GOSPODINOVO Godina A**

**Prvo čitanje:**

Dn 7, 9-10.13-14

*Odijelo mu bijelo poput snijega.*

Čitanje Knjige proroka Daniela

Gledao sam: Prijestolja bjehu postavljena i Pradavni sjede. Odijelo mu bijelo poput snijega; vlasi na glavi kao čista vuna. Njegovo prijestolje kao plamenovi ognjeni i točkovi kao žarki oganj. Rijeka ognjena tekla, izvirala ispred njega. Tisuću tisuća služahu njemu, mirijade stajahu pred njim. Sud sjede, knjige se otvoriše.

Gledah u noćnim viđenjima i gle s oblacima nebeskim dolazi kao Sin Čovječji. On se približi Pradavnome i dovedu ga k njemu. Njemu bi predana vlast, čast i kraljevstvo, da mu služe svi narodi, plemena i jezici. Vlast njegova vlast je vječna, nikada neće proći, kraljevstvo njegovo vječno, nikada propasti neće.

Riječ Gospodnja.

**Otpjevni psalam:**

**Ps 97, 1-2.5-6.9**

**Pripjev:**

***Gospodin kraljuje, Svevišnji – nad svom zemljom!***

Gospodin kraljuje: neka kliče zemlja,
nek se vesele otoci mnogi!

***Gospodin kraljuje, Svevišnji – nad svom zemljom!***

Oblak i tama ovijaju njega,
pravda i pravo temelj su prijestolja njegova.

***Gospodin kraljuje, Svevišnji – nad svom zemljom!***

Brda se tope pred Gospodinom kao vosak,
pred vladarom sve zemlje.

***Gospodin kraljuje, Svevišnji – nad svom zemljom!***

Nebesa navješćuju pravednost njegovu,
svi narodi gledaju mu slavu.

***Gospodin kraljuje, Svevišnji – nad svom zemljom!***

Ti si, Gospodine, Svevišnji – nad svom zemljom,
visoko, visoko nad bozima svima.

***Gospodin kraljuje, Svevišnji – nad svom zemljom!***

**Drugo čitanje:**

2 Pt 1, 16-19

*Taj Glas s neba čusmo.*

Čitanje Druge poslanice svetoga Petra apostola

Predragi! Nismo vam navijestili snagu i Dolazak Gospodina našega Isusa Krista slijedeći izmudrene priče, nego kao očevici njegova veličanstva. Od Oca je doista primio čast i slavu kad mu ono od uzvišene Slave doprije ovaj glas: »Ovo je Sin moj, Ljubljeni moj, u njemu mi sva milina!« Taj glas, koji s neba dopiraše, čusmo mi koji bijasmo s njime na Svetoj gori.

Tako nam je potvrđena proročka riječ, te dobro činite što uza nju prianjate kao uza svjetiljku što svijetli na mrklu mjestu - dok Dan ne osvane i Danica se ne pomoli u srcima vašim.

Riječ Gospodnja.

**Evanđelje:**

Mt 17, 1-9

*Zasja mu lice kao sunce.*

Čitanje svetog Evanđelja po Mateju

U ono vrijeme uze Isus sa sobom Petra, Jakova i Ivana, brata njegova, te ih povede na goru visoku, u osamu, i preobrazi se pred njima. I zasja mu lice kao sunce, a haljine mu postadoše bijele kao svjetlost. I gle: ukazaše im se Mojsije i Ilija te razgovarahu s njime. A Petar prihvati i reče Isusu: »Gospodine, dobro nam je ovdje biti. Ako hoćeš, načinit ću ovdje tri sjenice, tebi jednu, Mojsiju jednu i Iliji jednu.«

Dok je on još govorio, gle, svjetao ih oblak zasjeni, a glas iz oblaka govoraše: »Ovo je Sin moj, Ljubljeni! U njemu mi sva milina! Slušajte ga!« Čuvši glas, učenici padoše licem na zemlju i silno se prestrašiše. Pristupi k njima Isus, dotakne ih i reče: »Ustanite, ne bojte se!« Podigoše oči, ali ne vidješe nikoga doli Isusa sama.

Dok su silazili s gore, zapovjedi im Isus: »Nikomu ne kazujte viđenje dok Sin Čovječji od mrtvih ne uskrsne.«

Riječ je Gospodnja.